Rezerviștii din Armata Națională a Republicii Moldova vor fi implicați în exerciții militare în scurt timp. Aceștia vor participa la activitățile de instruire și pregătire, anunțul fiind făcut chiar de către Ministerul Apărării.
Armata Națională a Republicii Moldova planifică desfășurarea exercițiilor cu rezerviștii Forțelor Armate. Scopul acestora este verificarea aptitudinilor și familiarizarea acestora cu echipamentul și armamentul din dotare.
Ministerul Apărării a anunțat că aceste exerciții vor avea loc în lunile aprilie, mai, iunie și septembrie, desfășurându-se pe o durată de 5 zile fiecare. Rezerviștii vor fi convocați la Centrele Militare Teritoriale prin ordine de chemare pentru participare.
"Armata Națională va desfășura în lunile aprilie, mai, iunie și septembrie exerciții anuale cu rezerviștii Forțelor Armate. Durata exercițiilor va fi de cinci zile. În cadrul acestora se vor verifica aptitudinile rezerviștilor și familiarizarea acestora cu echipamentul și armamentul din dotarea Armatei Naționale.
Totodată, rezerviștii preconizați pentru participare la instruiri vor fi chemați la Centrele Militare Teritoriale prin ordine de chemare, la locul unde aceștia au viza de reședință. Exercițiile se desfășoară în conformitate cu cerințele Legii nr. 1244/2002 cu privire la rezerva Forțelor Armate, precum și Planului de instruire al Armatei Naționale pentru anul 2024", comunică instituția.
În același timp, Ministerul Apărării menționează că aceste exerciții au fost organizate și în anii precedenți. Anul trecut, rezerviștii s-au întâlnit în aceleași luni pentru instruire.
În ultime perioadă se vorbește din ce în ce mai des despre stagiul militar obligatoriu în România pentru tinerii cu vârste cuprinse între 18 și 22 de ani. Aceasta este una dintre propunerile AUR pentru un program de guvernare. Stagiul minim ar fi de trei luni.
Cu toate acestea, Angel Tîlvar, ministrul Apărării, a menționat recent într-un interviu că reintroducerea serviciului militar obligatoriu în România nu va avea loc.
Mai mult, acesta a precizat că țara noastră are un program de voluntariat pentru cei care își doresc să aibă pregătire militară la cerere. Este vorba despre perioadă de antrenament de patru luni pentru care cei care doresc să se înscrie, fiind compensați cu trei salarii brute pe economie.
"V-am spus și repet nu se pune această problemă. Armata nu este obligatorie și după cum știți există un proiect referitor la serviciul militarilor voluntari în termen care va reglementa și posibilitatea celor care doresc să aibă o pregătire militară din diferite motive.
E vorba de o perioadă care să fie de până la patru luni, să cuprindă oameni cu vârsta între 18 și 35 de ani, pe perioada în care vor face această pregătire vor avea o indemnizație, li se asigură elementele care țin de cazare, de hrană, de echipare, iar la sfârșitul acestei perioade o să primească un cuantum de trei salarii brute medii pe economie", a spus Angel Tîlvar într-un interviu la Digi.24.